**О Б Я В Л Е Н И Е**

Областна дирекция „Земеделие” – София-град, на основание чл.10а, ал.1 и ал.2 от Закона за държавния служител, чл.4, ал.1, чл.13, ал.1 и чл.14 от Наредбата за провеждане на конкурсите и подбора при мобилност на държавни служители и заповед № РД-04-13307/25.09.2024 година на директора на Областна дирекция „Земеделие” - София-град

**О Б Я В Я В А М:**

**Конкурс** за заемане на длъжността: **“Началник на Общинска служба по земеделие „Източна -** (една щатна бройка) към Главна дирекция „Аграрно развитие“ на Областна дирекция „Земеделие” – София-град

**О П Р Е Д Е Л Я М:**

**I. Минимални и специфични изисквания за заемане на длъжността:·**

Образование – висше;

Oбразователна степен – бакалавър;

Област на висше образование – Технически науки; Аграрни науки и ветеринарна медицина, природни науки, математика и информатика; социални, стопански и правни науки.

Минимален професионален опит – 3 години или минимален ранг за заемане на длъжността: Ⅲ младши;

**Допълнителни умения и квалификации, носещи предимство за кандидатите:**

Опит в сферата на държавната администрация.

Управленска компетентност, ориентация към резултати, работа в екип, фокус към клиента, комуникативна компетентност, професионална компетентност.

Дигитална компетентност и компютърни умения – работа с MS OFFICE - (текстообработващи програми, електронни таблици – MS Excel, електронна поща - Internet);

Работа със специализиран софтуер, използван в дейността;

Свидетелство за правоуправление на МПС;

**Длъжността се заема по служебно правоотношение, като кандидатите следва да отговарят на условията на чл.7 от Закона за държавния служител.**

**II. Начин за провеждане на конкурса:**

1. Решаване на тест за познания от професионалната област на длъжността и относно администрацията, в която е конкурсната длъжност.

2. Интервю за преценка нивото на притежаваните компетентности, необходими за заемане на длъжността, съгласно Наредбата за провеждане на конкурсите и подбора при мобилност на държавните служители.

**III. Кратко описание на длъжността:**

Ръководство, планиране, контролиране и координиране цялостната дейност на общинската служба по земеделие, свързана с провеждане на държавната политика в областта на земеделието, хидромелиорациите и мерките за борба с ерозията на територията на съответната областна администрация; подпомагане на земеделските стопани и регистрирането им, съгласно изискванията на Наредба № 3 от 29.01.1999 г. за създаване и поддържане на регистър на земеделските стопани, набиране, обобщаване и подаване на оперативна селскостопанска информация.

Организира всички дейности на Общинската служба по земеделие при провеждане на кампании по регистрация в ИСАК, сключване на споразумения за ползване на земеделските земи, извършване на специализирани теренни проверки за поддържане на базата данни в СИЗП в актуално състояние, промяна в начина на трайно ползване, опазване на земеделските земи съгласно Закона за опазване на земеделските земи и Правилника за прилагането му.

Подпомага Главния директор на ГД „Аграрно развитие“ в Областна дирекция „Земеделие“ – София-град при осъществяване на правомощията му за ефективно провеждане на държавната политика в областта на земеделието и горите, както и по прилагането на Общата селскостопанска политика на Европейския съюз на територията на областта, както и за подобряване на административното обслужване.

Кандидатите следва да притежават знания в областта на земеделието и нормативната уредба, свързана с дейността на Министерство на земеделието и храните: Закон за собствеността и ползването на земеделските земи, Правилник за прилагане на закона за собствеността и ползването на земеделските земи, Закон за горите, Правилник за прилагане на закона за горите, Закон за възстановяване на собствеността върху земите и горите от горския фонд, Правилник за прилагане на закона за възстановяване на собствеността върху земите и горите от горския фонд, Закон за арендата в земеделието, Закон за животновъдството, Закон за маслодайната роза, Закон за пчеларството, Закон за опазване на земеделските земи, Правилник за опазване на закона за земеделските земи, Закон за кадастъра и имотния регистър, Административнопроцесуален кодекс, Закон за държавния служител, Кодекс на труда, Кодекса за поведение на служителите в държавната администрация, Устройствения правилник на областните дирекции „Земеделие“ и други, свързани с работата и преките задължения, произтичащи от заемане на длъжността.

**IV. Минимален размер на основната заплата: 933 лв.,** съгласно Наредба за заплатите на служителите в държавната администрация.

Основна месечна заплата за длъжността: определя се в границите от нормативно определения минимален размер на основната месечна заплата (ОМЗ) за съответното длъжностно ниво в рамките на I (първа) степен до достигнатата средна заплата за най - високата достигната степен на същото длъжностно ниво в звеното (или в подобни звена): от 933 лв. до 2 050 лв., в зависимост от професионалният опит.

При определяне на индивидуалния размер на основната заплата на спечелилите конкурса кандидати се отчитат нивото на заеманата длъжност и изискванията за нейното заемане, и квалификацията и професионалния опит на кандидатите, съгласно нормативните актове, определящи формирането на възнаграждението и вътрешните правила, прилагани в съответната администрацията.

**V. Необходими документи за кандидатстване**:

Кандидатите за участие в конкурса следва да подадат:

1. Заявление по образец за участие в конкурс, съгласно Приложение № 3 към чл. 17, ал. 2 от Наредбата за провеждане на конкурсите и подбора при мобилност на държавни служители.

2. Декларация по чл. 17, ал. 3, т. 1 от Наредбата за провеждане на конкурсите и подбора при мобилност на държавни служители.

3. Копия от документи за придобитата образователно-квалификационна степен, допълнителна квалификация и правоспособност, които се изискват за длъжността. Ако дипломата на кандидата за придобито в Република България образование е вписана в Регистъра на завършилите студенти и докторанти, в заявлението се посочват номер, дата и издател на дипломата, а ако документът за признаване на придобитото в чужбина образование е вписан в регистрите за академично признаване на Националния център за информация и документация, в заявлението се посочват номер, дата и издател на документа за признаване, като копие на диплома не се прилага (отнася се за дипломи, издадени след 01.01.2012 г., като кандидатът следва да се е уверил, че дипломата му фигурира в съответния регистър). В случай, че дипломата за завършено висше образование е издадена преди 01.01.2012 г., се изисква представяне на копие.

4. Копия от документите, удостоверяващи продължителността на професионалния опит (трудов, служебен, или осигурителен стаж), при наличието на такива;

5. Копие от документ за придобития ранг по Закона за държавния служител, ако кандидата е бил на държавна служба - служебна книжка, заповед за повишаване в ранг.

6. Декларация за доброволно и информирано съгласие за обработване на лични данни на основание Регламент(ЕС)2006/679 на Европейския парламент и на Съвета от 27 април 2016 г.

7. Свидетелство за правоуправление на МПС;

 Образци от заявлението за участие в конкурса и от декларациите могат да се получат в деловодството на Областна дирекция „Земеделие” – София-град с адрес: гр. София, бул. „Витоша” № 148, бл. 69 или да се изтеглят от интернет страницата на ОД „Земеделие” – София-град.

**VI. Краен срок за подаване на документите:** Документите за участие в конкурса се представят в срок **до 17:00 часа на 07.10.2024 г.,** на адрес: гр. София, бул. „Витоша” № 148, бл. 69, Център за административно обслужване,от **09.00 до 17.00 ч.**

**VII. Място за подаване на документите**: Кандидатите подават лично или чрез пълномощник документите за участие в конкурса в Областна дирекция “Земеделие”– София-град, на адрес: гр. София, бул. „Витоша” № 148, бл. 69, Център за административно обслужване**, от 09.00 до 17.00 ч.**

Когато документите за участие в конкурса се подават от упълномощено лице, то към заявлението за участие в конкурса се прилага и нотариално заверено пълномощно в оригинал.

Документи може да се подават и по електронен път на e-mail адрес: odzg\_sfgrad@mzh.government.bg. В този случай заявлението, декларациите и уведомлението, следва да бъдат подписани от кандидата с електронен подпис.

 Документи, изпратени и получени чрез мрежата на Български пощи и/или чрез куриер, не се разглеждат.

 В последният ден на приема на документи, след указания в обявлението час, постъпили документи не се завеждат в деловодната система.

 Декларация за доброволно и информирано съгласие за обработване на лични данни на основание Регламент (ЕС) 2006/679 на Европейския парламент и на Съвета от 27 април 2016 г., може да изтеглите от електронната страница на Областна дирекция „Земеделие” – София-град: <https://www.mzh.government.bg/ODZ-Sofiagrad/bg> .

Допълнителна информация може да бъде получена на телефон: 02/952 03 92.

**VIII. Общодостъпно място, на което ще се публикуват списъци или други съобщения във връзка с конкурса:**

Информационно табло на Областна дирекция “Земеделие” – София-град, гр. София, бул. „Витоша” № 148, бл. 69 и официалната интернет страница на Областна дирекция “Земеделие” – София-град: <http://mzh.government.bg/odz-sofiagrad> .